### Beslutningstema

Beslutning/orientering om indsendelse af LIFE-ansøgning til EU om medfinansiering af projekt (LIFE4Rivers) med hovedvægt på forbedring af fiskebestandene i de store sydvestjyske vandløb ved etablering af brede lavvandede gydestryg. Projektet vil desuden blandt andet omfatte en undersøgelse af effekten af tidligere gennemførte ådals-projekter med henblik på at lave vejledninger og anbefalinger til fremtidige lavbundsprojekter.

### Historik

Ved TMU-mødet den 7. november 2023 godkendte udvalget, at Tønder Kommune deltager i LIFE-ansøgningsprocessen for projektet (LIFE4Rivers), hvis hovedformål er at forbedre fiskebestandene i de sydvestjyske vandløb.

### Sagsfremstilling

Med baggrund i gode erfaringer med etablering af brede lavvandede gydestryg, blandt andet i [adresse] og Iver Andresen i 2021 og 2022, vurderes det, at der er gode muligheder for at få tilsagn til et LIFE-projekt for forbedring af fiskebestandene i større vandløb. Et LIFE-projekt med fokus på forbedring af fiskebestandene i større vandløb forventes at bidrage til opfyldelse af målsætningerne i vandløbene, og vil kunne bidrage til finansieringen af kommende vandløbsprojekter i Tønder Kommune. Se vedhæftede præsentationsfolder for projekt LIFE4Rivers.

Med projektet vil Tønder Kommune kunne fastholde sin store erfaring med gennemførelse af EU-LIFE-projekter.

Ud over Tønder Kommune indgår følgende kommuner som partnere i projektet: Ringkøbing Skjern Kommune, Varde Kommune, Esbjerg Kommune, Haderslev Kommune og Aabenraa Kommune. Desuden omfatter partnerskabet: [adresse], Det Syddanske EU-kontor, Danmarks Sportsfiskerforbund, Danmarks Center for Vildlaks og Aarhus Universitet.

Der er indgået aftale med konsulentfirma om udarbejdelse af LIFE-ansøgning. Ansøgning er nu ved at være klar i en endelig version og indsendes til EU inden ansøgningsfristen for støtte fra EU-LIFE-midlerne, som i år er den 23. september. Om der kan opnås tilsagn til projektet fra EU forventes oplyst til april 2026. Projektet planlægges udført i perioden 2026-2032.

Sagen tages op igen, når der foreligger en afgørelse om støtte til finansiering af projektet fra EU-LIFE-midler og størrelsen af støtte fra fonde kendes, for endelig stillingtagen til projektets gennemførelse.

### Økonomi

Det samlede budget for projektet er cirka 85 mio. kr., hvoraf Tønder Kommunes andel er cirka 19.mio.kr. EU-LIFE-midler forventes at dække 60 % af udgifterne. Det forventes, at der kan opnås en yderligere medfinansiering på op til 25 % fra fonde og virksomheder. Flere store fonde har tilkendegivet, at de er interesserede i at støtte projektet. [adresse] egenfinansiering forventes derved i den syvårige projektperiode at få en størrelse der kan indeholdes inden for de årligt afsatte driftsmidler til vandløbsrestaurering, men at den endelige projektøkonomi tages op igen ved et eventuelt tilsagn, for at se på den samlede naturindsats i Kommunen.

### Indstilling Fagchefen for Klima, Plan og Udvikling indstiller,

at sagen tages til orientering.

### Beslutning

Orienteringen taget til efterretning.